MJD รับครึ่งปีแรกยังขาดทุน แต่มั่นใจปีนี้มีกำไรรับยอดโอน 2 คอนโดใหญ่
MJD รับผลประกอบการครึ่งปีแรกยังขาดทุน แต่มั่นใจปีนี้มีกำไรหลัง H2/60 รับยอดโอน 2 คอนโดฯใหญ่ มูลค่ากว่าหมื่นลบ.
5 ก.ค. 2560

นางสาวเพชรลดา พูลวรลักษณ์ กรรมการและกรรมการบริหาร บริษัท เมเจอร์ ดีเวลลอปเม้นท์ จำกัด (มหาชน) หรือ MJD เปิดเผยว่า บริษัทฯมั่นใจผลประกอบการในปีนี้จะมีกำไรอย่างแน่นอน แม้ครึ่งปีแรกอาจจะยังขาดทุนอยู่
ทั้งนี้เนื่องจากยังไม่มีการรับรู้รายได้จากโครงการคอนโดมิเนียมใหม่เข้ามา แต่ในช่วงครึ่งปีหลังผลประกอบการจะดีกว่าครึ่งปีแรกอย่างมีนัยสำคัญ เพราะในช่วงครึ่งปีหลังจะเริ่มทยอยโอนโครงการคอนโดมิเนียม 2 โครงการใหญ่ มูลค่ารวม 1.1 หมื่นล้านบาท ตั้งแต่ไตรมาส 3/60 เข้ามาหนุนรายได้ของบริษัท
นอกจากนี้ บริษัทฯยังมีโครงการสร้างเสร็จพร้อมขาย มูลค่าราว 4,000 ล้านบาท ที่ยังสามารถขายได้อย่างต่อเนื่อง
“ปีนี้เรายังมีการเปิดโครงการอย่างต่อเนื่องโดยเลือกทำเลที่ตั้งในเขตเศรษฐกิจเกิดใหม่ ซึ่งตอบโจทย์การใช้ชีวิตคนเมือง ส่วนผลประกอบการในช่วงครึ่งปีหลังเรายังมั่นใจว่าจะทำได้ดีขึ้นอย่างมีนัยสำคัญ และช่วยให้ผลประกอบการทั้งปีกลับมาเป็นบวกได้ จากการโอนคอนโดฯ 2 โครงการใหญ่ที่จะเริ่มเห็นในช่วงต้นไตรมาส 3/60 เป็นต้นไป”นางสาวเพชรลดา กล่าว
อนึ่ง ในไตรมาส 1/60 MJD ขาดทุนสุทธิ 104.53 ล้านบาท ส่วนในปี 59 บริษัทมีกำไรสุทธิ 411.82 ล้านบาท
ส่วนแผนการเปิดโครงการใหม่ของบริษัทในปีนี้นั้น นางสาวเพชรลดา กล่าวว่า บริษัทได้วางแผนเปิดทั้งหมด 10 โครงการ มูลค่ารวม 1.5 หมื่นล้านบาท แบ่งเป็น แนวราบ 2 โครงการ มูลค่า 2 พันล้านบาท, คอนโดมิเนียม 7 โครงการ มูลค่า 1.1 หมื่นล้านบาท และอาคารสำนักงาน 1 โครงการ มูลค่า 2 พันล้านบาท
โดยโครงการทั้งหมดจะเปิดในช่วงครึ่งปีหลังของปีนี้ทั้งหมด ซึ่งโครงการคอนโดมิเนียมโครงการแรกที่เปิดในปีนี้ คือ โครงการ มาเอสโตร 19 รัชดา 19-วิภา มูลค่าโครงการเกือบ 1.7 พันล้านบาท ที่เปิดไปแล้วในข่วงเดือน มิ.ย.
สำหรับอีก 3 โครงการ มูลค่า 4.5 พันล้านบาท คือโครงการเมทริส ลาดพร้าว โครงการเมทริส พัฒนาการ และ โครงการเมทริส พระราม 9 -รามคำแหง จะสร้างเสร็จสมบูรณ์ในปี 63 เป็นคอนโดมีเนียมไฮไรส์ กับ การออกแบบที่เป็นเอกลักษณ์ ซึ่งนอกจากจุดเด่นในด้านโลเคชั่นที่สะดวกสบายต่อการเดินทางสู่ใจกลางเมืองและนอกเมือง
รวมถึงสภาพแวดล้อมโดยรอบที่จะเติมเต็มความต้องการของผู้อาศัยได้เป็นอย่างดีแล้ว การออกแบบยังให้กลิ่นอายของความคลาสสิกที่ ได้รับแรงบันดาลใจจากยุค Mid-Century Modern ผสานเข้ากับความใหม่ล้ำสมัยอย่างลงตัว ด้วยคอนเซ็ปท์ Remaster The Modern DNA ทำให้เน้นการออกแบบเรียบง่าย และฟังก์ชั่นการใช้งานที่ครบครัน